Na temelju članka 13. Zakona o udrugama (NN broj 74/14) i članaka 14 i 58 Zakona o sportu, Osnivačka Skupština Udruge sportske rekreacije JEDRA KVARNERA, na sjednici održanoj dana 25. ožujka, 2015. U Kraljevici, Sušilo 11 donijela je

**S T A T U T**

UDRUGE SPORTSKE REKREACIJE JEDRA KVARNERA

I - OPĆE ODREDBE

Članak 1.

Ovim statutom reguliraju se odredbe o:

 - nazivu i sjedištu

 - zastupanju

 - izgledu znaka i pečata Udruge

 - području djelovanja sukladno ciljevima

 - djelatnostima kojima se ostvaruju ciljevi

 - gospodarskim djelatnostima sukladno zakonu

 - načinu osiguranja javnosti djelovanja Udruge

 - uvjetima i načinu učlanjivanja i prestanku članstva

 - pravima, obvezama i odgovornosti te stegovnoj odgovornosti članova

 - načinu vođenja popisa članova

 - tijelima Udruge

 - njihovu sastavu i načinu sazivanja sjednica

 - izboru, opozivu, ovlastima, načinu odlučivanja i trajanju mandata

 - načinu sazivanja Skupštine u slučaju isteka mandata

 - izboru i opozivu likvidatora Udruge

 - prestanku postojanja Udruge

 - imovini, načinu stjecanja i raspolaganja imovinom

 - postupku s imovinom u slučaju prestanka Udruge

 - načinu riješavanja sporova i sukoba interesa unutar Udruge

 - drugim pitanjima od značaja za Udrugu

II – NAZIV I SJEDIŠTE

Članak 2.

Naziv Udruge je: ''Udruga Sportske rekreacije JEDRA KVARNERA''.

Udruga u komunikaciji sa drugima može koristiti i skraćeni naziv ''JEDRA KVARNERA''.

Za potrebe marketinga i nastupa na stranim tržištima Udruga će koristiti naziv na engleskom jeziku ''Sport's and Recreation Association SAILS of KVARNER'', skraćeno

''SAILS of KVARNER''.

Članak 3.

Sjedište Udruge je u Kraljevici.

Udruga je registrirana pri Uredu državne uprave u Primorsko-Goranskoj županiji, a svoju djelatnost obavlja na području Republike Hrvatske.

Udruga je neprofitna pravna osoba.

III - ZASTUPANJE

Članak 4.

Udrugu zastupa Predsjednik Udruge.

Skupština može ovlastiti i druge osobe za zastupanje Udruge.

IV – ZNAK I PEČAT UDRUGE

Članak 5.

 Znak Udruge predstavlja plava podloga sa stiliziranim bijelim jedrima na njoj.

Članak 6.

Pečat Udruge je četvrtast 20 x 50 mm sa tekstom:

Udruga sportske rekreacije

JEDRA KVARNERA

51262 Kraljevica

Izraditi će se 2 pečata sa oznakama 1 i 2.

Za čuvanje i upotrebu pečata ovlašteni su: Predsjednik za pečat br. 1 i Tajnik za pečat br. 2.

V – PODRUČJE DJELOVANJA, CILJEVI I DJELATNOST UDRUGE

Članak 7.

Udruga djeluje na području Republike Hrvatske.

Članak 8.

Udruga je osnovana u cilju promicanja, razvitka i unapređenja sportske rekreacije s osobitim naglaskom na rekreacijsko jedrenje i ostale aktivnosti vezane uz more.

Članak 9.

Djelatnosti Udruge kojima se ostvaruju ciljevi su:

1. Okupljanje članova sa ciljem aktivnog bavljenja sportskom rekreacijom s posebnim naglaskom na jedrenje i ostale aktivnosti vezane uz more.

2. Organiziranje rekreativnih aktivnosti za razne dobne skupine.

3. Planiranje aktivnosti i izvođenje programa u cilju unapređenja sportske rekreacije, osobito rekreacijskog jedrenje i ostalih djelatnosti vezanih uz aktivnosti na moru.

4. Organizacija sportsko rekreacijskih manifestacija.

5. Popularizacija i organizacija ostalih djelatnosti vezanih na aktivnosti na moru.

6. Strukovno povezivanje te stručno i profesionalno usavršavanje članova.

7. Suradnja sa drugim istovrsnim ili sličnim udrugama i organizacijama u zemlji i inozemstvu te svim organizacijama koje podupiru rad Udruge.

8. Obavljanje drugih aktivnosti koje doprinose ostvarivanju ciljeva osnivanja utvrđenih Statutom i sukladno zakonu.

Članak 10.

Pored djelatnosti kojima se ostvaruju ciljevi utvrđeni Statutom, Udruga obavlja i gospodarske djelatnosti sukladno posebnim propisima kojima se uređuju uvjeti za obavljanje te vrste djelatnosti.

Radi obavljanja gospodarske djelatnosti u svrhu ostvarenja ciljeva utvrđenih Statutom, Udruga može osnovati trgovačko društvo, zadrugu ili druge gospodarske subjekte sukladno posebnim propisima, a uzajamne odnose reguliraju ugovorom.

Odluku o tome donosi Skupština natpolovičnom većinom glasova članova Skupštine.

Udruga obavlja slijedeće gospodarske djelatnosti:

1. Zastupanje stranih društava.

2. Premjeravanje brodova radi izdavanja certifikata za ''handicap''.

Članak 11.

Ako u obavljanju gospodarske aktivnosti Udruga ostvari višak prihoda nad rashodima, taj višak se sukladno Statutu i zakonu može upotrijebiti samo za ostvarenje ciljeva iz Statuta Udruge.

Članak 12.

Udruga ima žiro račun kod poslovne banke.

Potpisnik platnih naloga i financijske dokumentacije je Predsjednik Udruge.

VI – JAVNOST RADA UDRUGE

Članak 13.

Rad Udruge je javan.

Javnost rada Udruge ostvaruje se na načine utvrđene ovim Statutom, a posebno:

 - na web stranici Udruge

 - pismenim izvještajima

 - na posebnim skupovima

 - javnim priopćavanjem

 - na drugi prikladan način

Svi članovi Udruge imaju pravo sudjelovati u radu Udruge, sukladno odredbama Statuta i zakona, te pravo uvida u rad tijela i odluke koje njena tijela donose.

Sjednice tijela Udruge su javne osim u izuzetnim slučajevima predviđenim zakonom.

VII – ČLANSTVO U UDRUZI, PRAVA I OBAVEZE ČLANOVA, PRESTANAK ČLANSTVA

Članak 14.

1. Članstvo u Udruzi je dobrovoljno i otvoreno.

2. Članovi Udruge mogu biti poslovno sposobne, fizičke i pravne osobe sukladno ovom Statutu i Zakonu.

3. Pravne osobe članstvo u Udruzi ostvaruju putem ovlaštenog predstavnika kojeg imenuje osoba ovlaštena za zastupanje pravne osobe.

4. Članom udruge mogu postati i osobe mlađe od 14 godina za koje pisanu izjavu o učlanjivanju u Udrugu daje zakonski zastupnik ili skrbnik, a za osobe s navršenih 14 godina zakonski zastupnik ili skrbnik daje pisanu suglasnost.

 5. Članovi potpisuju pristupnicu kojom se obavezuju na sudjelovanje u radu Udruge, te poštivanju odredbi njezinog Statuta i drugih akata, kao i odluka tijela Udruge.

6. Odluku o prijemu donosi Upravni odbor Udruge.

 Članstvo u udruzi započinje danom donošenja odluke o prijemu.

7. Tajnik Udruge vodi popis članova u Registru članova Udruge.

 7.1. Popis članova vodi se elektronički i obavezno sadrži slijedeće podatke:

 - Ime i prezime ili naziv (za pravne osobe)

 - Adresu i telefon

 - OIB

 - Datum rođenja

 - Datum pristupanja Udruzi

 - Datum prestanka članstva u Udruzi

Članak 15.

1. Svi članovi imaju pravo učestvovati i odlučivati o radu Udruge.

2. Svi članovi imaju pravo predlagati i birati tijela Udruge.

3. Svi članovi imaju pravo biti birani u tijela Udruge.

4. Svi članovi imaju pravo nadzirati rad Udruge.

5. Novi članovi stječu pravo odlučivanja i biranja iz prethodnih točaka najranije 90 dana nakon upisa u registar članova.

6. Svi članovi trebaju na odgovarajući način biti upoznati sa djelovanjem Udruge.

7. Članovi svoje potreba za nabavu jedrilica, opreme, materijala, pribora i usluga prijavljuju i ugovaraju sa Upravnim odborom Udruge.

Članak 16.

1. Članovi moraju poštovati Statut Udruge i druge dokumente Udruge.

2. Članovi moraju poštovati odluke tijela Udruge u okviru njihovih ovlasti.

3. Članovi moraju uredno i redovito plaćati članarinu prema odlukama Skupštine.

4. Članovi moraju aktivno učestvovati u radu Udruge.

5. Članovi ne smiju koristiti ime i znak Udruge za vlastite privatne i poslovne potrebe.

6. Članovi svojim ponašanjem ne smiju štetiti ugledu Udruge ili njezinih tijela.

Članak 17.

Članstvo u Udruzi prestaje:

1. Dragovoljnim istupom.

2. Neplaćanjem članarine.

 2.1. Član se briše iz registra bez posebne odluke u koliko do kraja godine ne plati članarinu za tekuću godinu.

3. Isključenjem.

 3.1. Član može biti isključen iz članstva ako prekrši odredbe Statuta i drugih akata i odluka te ako prouzroči ozbiljnu štetu Udruzi i njenom članstvu.

 3.2. Odluku o isključenju člana iz Udruge donosi Disciplinska komisija.

 3.3. Isključeni član ima u roku od osam dana pravo žalbe na odluku o isključenju Skupštini Udruge.

 3.4. Skupština je dužna riješiti žalbu u roku od 30 dana od dana dostave žalbe. Odluka Skupštine je konačna.

4. Smrću.

 4.1. U slučaju smrti član se briše iz registra bez posebne odluke.

VIII – TIJELA UDRUGE

Članak 18.

Tijela Udruge su:

- Skupština Udruge;

- Predsjednik Udruge;

- Upravni odbor Udruge;

- Nadzorni odbor Udruge;

- Tajnik Udruge

- Likvidator Udruge;

- Druga tijela koja osniva Skupština;

Članak 19.

SKUPŠTINA UDRUGE:

1. Skupština je najviše tijelo upravljanja Udrugom.

2. Skupština može biti redovita, izborna i izvanredna.

3. Skupštinu sačinjavaju svi članovi udruge sa popisa članova, suglasno članku 15.

 3.1. U koliko članstvo u Udruzi prijeđe broj koji onemogućuje efikasni rad Skupštine i drugih tijela Udruge, Skupština će na prijedlog članova ili Upravnog odbora pristupiti izmjeni Statuta i odrediti broj zastupnika u Skupštini, kao i način njihovog izbora i duljinu mandata.

4. Skupština odlučuje većinom glasova svih članova Skupštine.

5. Skupština se redovito sastaje jedanput godišnje, a izvanredno po potrebi.

 Izborna Skupština se održava svakih 4 godine.

6. U pravilu, Skupštinu udruge saziva Upravni odbor Udruge.

 6.1. Skupština se saziva pismenim pozivom sa datumom i satom, mjestom održavanja i dnevnim redom.

 6.2. Pozive treba dostaviti najmanje 15 dana prije održavanja Skupštine.

 6.3. Po potrebi, uz poziv treba dostaviti materijale za raspravu na sjednici.

 6.4. Upravni odbor mora sazvati izvanrednu Skupštinu i na pismeni zahtjev najmanje 1/3 članova Skupštine uz obrazloženje razloga sazivanja Skupštine ili prema zahtijevu Nadzornog odbora.

 6.5. U takvom slučaju Upravni odbor mora sazvati Skupštinu u roku od 7 dana od dostave pismenog zahtjeva.

 6.6. U koliko Upravni odbor ne postupi po točki 6.4. Skupštinu će sazvati Predsjednik Udruge u skladu sa točkama 6.1. i 6.2.

 6.7. U slučaju da je Predsjedniku Udruge istekao mandat ili mu je iz bilo kojeg drugog razloga prestala funkcija, Skupštinu će sazvati Nadzorni odbor u skladu sa točkama 6.1. i 6.2.

7. Skupštini predsjedava Predsjednik Udruge. U odsutnosti Predsjednika, Skupština će na početku sjednice javnim glasovanjem odrediti osobu koja će predsjedavati sjednicom.

8. Sjednica se može održati ako je prisutna natpolovična većina članova Skupštine.

9. Skupština donosi odluke većinom glasova od ukupnog broja članova Skupštine.

10. Na sjednici se vodi zapisnik koji se dostavlja svim članovima Skupštine.

11. Zapisnici se trajno čuvaju u arhivi Udruge.

Članak 20.

Ovlasti Skupštine su:

1. Prihvaćanje i mijenjanje Statuta Udruge.

2. Imenovanje Predsjednika Udruge.

3. Imenovanje osoba ovlaštenih za zastupanje.

4. Izbor Upravnog i Nadzornog odbora.

5. Izbor i razriješenje drugih tijela Udruge.

6. Prihvaćanje izvješća o radu i poslovanju Udruge.

7. Odlučuje o poslovnoj politici Udruge prema predloženom planu i programu rada Udruge.

8. Odlučuje o visini i plaćanju članarine.

9. Odlučuje o visini i plaćanju naknada za školovanje jedriličara.

10. Odlučuje o svim ostalim pitanjima koja se stave na dnevni red Skupštine, a za koje nije utvrđena nadležnost drugih tijela Udruge.

11. Donosi odluku o upisu Udruge u Registar udruga.

12. Imenuje osobu koja će izvršiti registraciju Udruge.

13. Odlučuje o imenovanju i opozivu Likvidatora Udruge.

14. Odlučuje o promjeni adrese sjedišta Udruge.

15. Odlučuje o rješavanju sporova i sukoba interesa unutar Udruge i isključenju iz članstva u drugom stupnju.

Članak 21.

UPRAVNI ODBOR:

1 Upravni odbor sastoji se od tri člana koje bira i opoziva Skupština udruge.

2. Predsjednik Udruge je po svojoj funkciji i predsjednik Upravnog odbora.

3. Tajnik Udruge je po svojoj funkciji član Upravnog odbora.

4. Član Upravnog odbora bira se na četiri godine.

5. Predsjednik i članovi Upravnog odbora mogu biti razriješeni dužnosti i prije isteka mandata ako:

 5.1. postupaju suprotno odlukama Skupštine.

 5.2. podnesu ostavku.

 5.3. naruše ugled Udruge.

6. U koliko Skupština razrješava cijeli Upravni odbor, tada bira novi s punim mandatom.

7. Svaki član Upravnog odbora, Predsjednik kao i drugi članovi tijela upravljanja mogu tražiti svoje razrješenje i prije isteka mandata na koji su izabrani, s time da su dužni obavljati svoju dužnost do donošenja odluke o razrješenju.

 Skupština je dužna donjeti odluku o razrješenju na svojoj prvoj sjednici.

8. U slučaju prestanka dužnosti Predsjednika, do izbora novog zamjenjuje ga zamjenik predsjednika.

Članak 22.

Upravni odbor obavlja slijedeće poslove:

1. Priprema nacrte i utvrđuje prijedlog Statuta, izmjena i dopuna Statuta i drugih akata Skupštine.

2. Saziva sjednice Skupštine, predlaže dnevni red Skupštine, priprema materijale za Skupštinu i izvršava njene odluke.

3. Prima nove članove Udruge.

4. Predsjednik Upravnog odbora ima naredbodavno pravo u raspolaganju imovinom Udruge.

5. Odlučuje o poslovnom subjektu kod kojeg će udruga imati otvoren žiro-račun.

6. Obavlja druge poslove sukladno Statutu i zakonu.

7. Upravni odbor radi na sjednicama koje se održavaju najmanje jednom mjesečno.

8. Upravni odbor donosi odluke većinom glasova svojih članova.

9. U odsustvu Predsjednika zamjenjuje ga zamjenik.

Članak 23.

NADZORNI ODBOR:

1. Nadzorni odbor sastoji se od predsjednika i 2 člana koje bira Skupština iz svojih članova na rok od četiri godine.

2. Članovi Nadzornog odbora ne mogu biti ujedno i članovi drugih tijela upravljanja Udruge.

3. Nadzorni odbor prati i nadzire poslovanje Udruge i članova Udruge, a posebno:

 3.1. Zakonitost u financijskom poslovanju Udruge.

 3.2. Izvršavanje zakonskih, ugovornih i drugih obaveza.

 3.3. Prati i analizira ostvarenje financijskog plana Udruge.

 3.4. Provođenje određenih odluka koje mu se dostavljaju na uvid.

 3.5. Provođenje odluka svih izvršnih tijela Udruge.

 3.6. Poštivanje Statuta i drugih akata Udruge od strane članova Udruge.

4. Za svoj rad Nadzorni odbor odgovara Skupštini.

5. Nadzorni odbor podnosi Skupštini na redovnom zasjedanju pismeno izvješće o izvršenom nadzoru.

 5.1. O izvršenom nadzoru Nadzorni odbor podnosi pismeno izvješće Predsjedniku Udruge.

6. Nadzorni odbor radi na sjednicama koje saziva predsjednik NO i održavaju se najmanje jednom u 3 mjeseca ili po potrebi.

7. Mandat članova Nadzornog odbora traje četiri godine i ne mogu biti izabrani za još jedan mandat.

8. Nadzorni odbor donosi odluke većinom članova.

9. Sva tijela Udruge dužna su omogućiti Nadzornom odboru uvid u sve spise te mu dati potrebne obavijesti o svojoj djelatnosti.

Članak 24.

Skupština svojom odlukom može opozvati 1, ili više, ili sve članove Nadzornog odbora, u koliko ne vrše savjesno svoju dužnost u skladu sa Statutom.

Na istoj sjednici skupština će imenovati nove članove Nadzornog odbora.

Članak 25.

PREDSJEDNIK UDRUGE:

1. Predsjednika Udruge bira i imenuje Skupština iz svog članstva.

2. Predsjednik Udruge se imenuje na rok od četiri godine, uz mogućnost još jednog ponavljanja mandata.

3. Predsjednik nije zaposlenik Udruge i može primati samo naknadu troškova po odluci Skupštine.

 3.1. U koliko to obim i specifičnosti posla zahtijevaju Udruga može sa Predsjednikom sklopiti ugovor o radu suglasno zakonu.

 3.2. Skupština će o tome donjeti odgovarajuće odluke i pravilnike.

Članak 26.

Ovlaštenja Predsjednika Udruge:

1. Zastupa i predstavlja Udrugu.

2. Odgovara za pravilan i zakonit rad Udruge.

3. Vodi poslove Udruge sukladno odlukama Skupštine.

4. Podnosi prijedlog godišnjeg financijskog izvješća Skupštini.

5. Predlaže plan i program rada i poslovanja Udruge Skupštini.

6. Sastavlja izvješće o radu i poslovanju Udruge za Upravni odbor, Nadzorni odbor i Skupštinu Udruge.

7. Vodi poslovanje Udruge s dužnom pažnjom dobrog gospodarstvenika sa ovlastima da:

 7.1. Potpisuje naloge za plaćanje i ostalu financijsku dokumentaciju.

 7.2. Sklapa ugovore i poduzima druge pravne radnje u ime i za račun Udruge

 7.3. Sa članovima Udruge dogovara nabavu jedrilica, opreme, materijala i pribora.

 7.4. Sa članovima Udruge dogovara uvjete za sklapanje ugovora o osiguranju jedrilica.

 7.5. Administrira ''web stranicu'' Udruge

 7.6. Vodi registar članova i plaćanja članarine.

 7.7. Vrši sve operativne poslove vezane za organizaciju regata.

 7.8. Organizira školovanje jedriličara.

8. Određuje svog zamjenika u Upravnom odboru.

Članak 27.

 Skupština može i prije završetka mandata opozvati Predsjednika ako se na bilo koji način ogriješio o članak 27. Statuta.

 Predsjednik za učinjenu štetu u Udruzi ili Udruge prema trećim osobama odgovara suglasno općim propisima o odgovornosti za štetu.

Članak 28.

TAJNIK UDRUGE:

1. Tajnika Udruge imenuje Skupština između članova Udruge, a na prijedlog Predsjednika.

2. Tajnika Udruge bira se na mandat od četiri godine.

3. Na tajnika Udruge primjenjuje se Članak 26. st. 3, t. 3.1. i 3.2.

Članak 29.

Tajnik Udruge obavlja slijedeće poslove:

* obavlja stručno – administrativne poslove u Udruzi.
* vodi registar članova i odgovoran je za njegovo uredno vođenje
* obavlja i druge poslove za potrebe Skupštine i Upravnog odbora

Članak 30.

LIKVIDATOR UDRUGE:

1. Likvidatora Udruge bira i opoziva Skupština.

2. Likvidator može biti osoba/pravna osoba član Udruge ili osoba koja nije član Udruge.

3. Naknadu troškova Likvidatoru za svoj rad iz sredstava Udruge određuje Skupština.

4. Likvidator Udruge zastupa Udrugu u postupku likvidacije te se otvaranjem likvidacijskog postupka upisuje u registar udruga kao osoba ovlaštena za zastupanje do okončanja postupka likvidacije i brisanja Udruge iz registra udruga.

Članak 31.

DRUGA TIJELA SKUPŠTINE:

1. Za rad u pojedinim područjima djelovanja Udruge Skupština, Upravni odbor, ili Predsjednik Udruge mogu osnovati stalne i povremene komisije ili druga radna tijela. 2. Odlukom o osnivanju komisije ili radnih tijela utvrđuje se njihov sastav, zadaće, vrijeme za koje se osnivaju i odgovornost za obavljanje poslova.

VIII – PRESTANAK POSTOJANJA UDRUGE

Članak 32.

Razlozi za prestanak postojanja Udruge su:

1. Odluka Skupštine o prestanku Udruge.

 1.1. Kod donošenja ove odluke, Skupština donosi odluku o prestanku postojanja Udruge dvotrećinskom većinom glasova ukupnog broja članova Skupštine prema članku 15. Statuta.

2. Pripajanje drugoj udruzi, spajanje s drugom udrugom, podjela Udruge razdvajanjem.

3. Protek dvostruko više vremena od vremena predviđenog za održavanje redovne sjednice Skupštine, a ona nije održana.

4. Pravomoćna odluka suda o ukidanju Udruge.

5. Pokretanje stečajnog postupka.

6. Na zahtjev člana, ako je broj članova pao ispod broja osnivača potrebnog za osnivanje udruge, a nadležno tijelo nije u roku od godine dana od nastupanja te činjenice donijelo odluku o primanju novih članova.

7. U slučaju iz točke 1. i 5. Likvidator je dužan nadležnom uredu podnjeti zahtjev za upis prestanka djelovanja Udruge u Registar udruga u roku od 8 dana od dana donošenja odluke o prestanku Udruge, odnosno pokretanju stečajnog postupka.

IX – IMOVINA I NAČIN STJECANJA IMOVINE

Članak 33.

Udruga stječe imovinu svojim djelovanjem i poslovanjem.

Članak 34.

Imovinu udruge čine:

1. Novčana sredstva od članarina

2. Novčana sredstva od školarina za škole jedrenja i ostalih sportskih aktivnosti na moru

3. Donacija, darova i dobrovoljnih priloga

4. Obavljanja gospodarske djelatnosti

5. Državnog i proračuna jedinica lokalne uprave i samouprave i fondova za financiranje programa i projekata Udruge

6. Pokretna imovina – plovila, oprema, alat, pribor

7. Nepokretna imovina – poslovni prostor, skladišta i sl.

8. Druga imovinska prava – dionice, obveznice, udjeli i sl.

9. Druga nespomenuta imovina stečena na osnovu Statuta i zakona

Članak 35.

Udruga može raspolagati svojom imovinom samo za ostvarivanje ciljeva i obavljanje djelatnosti određenih Statutom i u skladu sa zakonom.

Članak 36.

Sva sredstva dobivena iz javnih izvora Udruga će koristiti samo za provedbu programa i projekte za koje su sredstva dodjeljena.

Za sva sredstva dobivena iz javnih izvora Udruga će podnjeti izvještaj o korištenju davateljima sredstava u skladu sa zakonom.

X – RASPOLAGANJE IMOVINOM UDRUGE U SLUČAJU PRESTANKA POSTOJANJA UDRUGE

Članak 37.

1. Imovina je vlasništvo Udruge i njome se raspolaže suglasno zakonu i u skladu sa odlukama Skupštine i Predsjednika, te pravilnicima o raspolaganju, trošenju i upotrebi imovine.

2. Udruga za svoje obveze odgovara svom svojom imovinom.

3. U slučaju prestanka Udruge, Skupština će nakon podmirenja vjerovnika i pokrića svih troškova odlučiti o dodjeli preostale imovine suglasno zakonu o udrugama.

4. U slučaju da Skupština iz bilo kojeg razloga nije u mogućnosti donjeti odluku o dodjeli imovine, nakon prestanka Udruge sva imovina pripasti će jedinici lokalne samouprave gdje je sjedište Udruge.

5. Udruga nema pravo imovinu Udruge dijeliti svojim osnivačima, članovima Udruge, osobama ovlaštenim za zastupanje, zaposlenima ili s njima povezanim osobama.

XI – FINANCIJSKO POSLOVANJE UDRUGE

Članak 38.

1. Udruga vodi poslovne knjige u skladu sa Zakonom o neprofitnim udrugama, propisima o vođenju poslovnih knjiga neprofitnih organizacija te ostalim pratećim zakonima.

2. Za vođenje poslovnih knjiga Udruga može ovlastiti nekog od svojih članova ili vanjsku pravnu ili fizičku osobu.

 2.1. Odluku o tome kao i o naknadi za vođenje knjiga donosi Upravni odbor

XII – RJEŠAVANJE SPOROVA I SUKOBA INTERESA UNUTAR UDRUGE

Članak 39.

1. Za riješavanje spora ili sukoba interesa Skupština će imenovati Arbitražno vijeće između članova Udruge.

2. Sastav, mandat, način odlučivanja Arbitražnog vijeća uređuje se pravilnikom koji predlaže Upravni odbor, a usvaja Skupština Udruge.

3. Arbitražno vijeće u svom radu na odgovarajući način primjenjuje odredbe Zakona o mirenju.

4. Odluka Arbitražnog vijeća je konačna.

XIII – ODGOVORNOST ZA OBVEZE I ŠTETU

Članak 40.

1. Za svoje obveze Udruga odgovara svojom imovinom.

2. Članovi Udruge i članovi njezinih tijela ne odgovaraju za obveze Udruge.

3. Nad Udrugom se može provesti stečaj, sukladno zakonu.

4. Udruga i osobe ovlaštene za zastupanje Udruge za štetu učinjenu u Udruzi ili Udruge prema trećim osobama odgovaraju sukladno općim propisima za štetu.

XIV – NADZOR UDRUGE

Članak 41.

1. Članovi Udruge sami nadziru rad Udruge.

2. Ako član Udruge smatra da je Udruga povrijedila Statut ili drugi opći akt Udruge, ovlašten je da na to upozori Nadzorni odbor Udruge te zahtjevati da se nepravilnosti otklone.

3. Ako se upozorenje ne razmotri u roku od 30 dana od dana dostavljanja pisanog zahtjeva i po zahtjevu se ne postupi i nepravilnosti se ne otklone u daljem roku od 30 dana, član može podnjeti tužbu općinskom sudu nadležnom prema sjedištu Udruge.

XV – STATUSNE PROMJENE

Članak 42.

1. Udruga se može udružiti u savez, zajednicu, mrežu, koordinaciju ili drugi oblik udruživanja neovisno o području svog djelovanja.

2. Udruga se može učlaniti u međunarodne udruge i organizacije.

3. Udruga može imati svoje ustrojstvene oblike u skladu sa Statutom.

4. Međusobna prava i obveze ustrojstvenih oblika uređuju se Statutom.

5. Ustrojstveni oblici mogu imati svojstvo pravne osobe, na temelju odluke Skupštine za svaki pojedini ustrojstveni oblik.

6. O statusnim promjenama Skupština odlučuje dvotrećinskom većinom glasova svih članova Skupštine prema članku 15.

7. Pripajanje ili spajanje se ne može provesti s udrugom čija financijska izvješća iskazuju negativan rezultat.

XVI – PRIJELAZNE I ZAVRŠNE ODREDBE

Članak 43.

1. Statut Udruge kao i njegove izmjene i dopune donosi Skupština većinom glasova ukupnog broja članova Skupštine Udruge, nakon provedene rasprave.

2. Tumačenje odredaba ovog Statuta daje Skupština Udruge.

3. Tumačenje drugih akata Udruge daje Predsjednik Udruge.

4. Članovi svojim dobrovoljnim ulaskom u Udrugu potvrđuju da su pročitali Statut Udruge, da ga razumiju i da će se ponašati u skladu sa njime.

5. Na sva pitanja koja nisu regulirana ovim Statutom primjenjuju se zakoni i propisi koji reguliraju tu materiju.

6. Ovaj Statut stupa na snagu danom donošenja, a primjenjuje se danom ovjere od strane nadležnog tijela državne uprave.

U Kraljevici, 25. Ožujka, 2015. god.

 PREDSJEDNIK UDRUGE

 \_\_\_\_\_\_\_\_\_\_\_\_\_\_\_\_\_\_